Turen hjem fra Herlev blev en smule kortere og meget sjovere for Frederikshavn White Hawks, da de fredag aften kunne fejre en sejr på 4-1 over Herlev Eagles. Ishockeyholdet rejste sig dermed efter tirsdagens nederlag på 2-5 hjemme mod de godt kørende lokalrivaler fra Aalborg Pirates. I Herlev sikrede frederikshavnerne sig i løbet af de første ti minutter en føring på 2-0. En sløj anden periode resulterede i, at Herlev kom til fadet og fik reduceret til 1-2. Pausen inden tredje periode gav dog tilsyneladende den gejst, det krævede at komme tilbage på sporet, for i tredje periode satte frederikshavnerne trumf på og gjorde det til 3-1 og 4-1, som blev kampens resultat. Dermed er Frederikshavn White Hawks oppe på Metalligaens fjerdeplads, ti point efter førerholdet Aalborg Pirates. Pirates vandt i øvrigt også dres kamp fredag aften, hvor de på udebane besejrede Esbjerg med 6-2.

Referat:
Efter tirsdagens nederlag mod lokalrivalerne fra Aalborg, rejste Frederikshavn White Hawks sig fredag på udebane mod Herlev.